Il-President ta’ Malta Marie-Louise Coleiro Preca ħabbret li bdew diskussjonijiet ma’ kumpaniji ewlenin tal-awditjar biex jiġi żviluppat business plan għall-iżvilupp tal-Palazz ta’ Sant Anton f’kumpless, fejn il-familji Maltin u Għawdxin ikunu jistgħu japprezzaw il-patrimonju kbir li dan il-Palazz joffri. Waqt l-inawgurazzjoni tar-riġenerazzjoni tal-Misraħ ta’ Ħal Balzan il-Ħadd filgħaxija, il-President Coleiro Preca qalet li b’dan l-iżvilupp it-tfal Maltin u Għawdxin ikun jista’ jkollhom aktar spazji fejn jistgħu jiżviluppaw il-ħiliet tagħhom. Dan il- business plan huwa maħsub ukoll biex iressaq aktar turisti fiż-żona biex tinħoloq attività ekonomika ġdida, bil-għan li jkunu jistgħu jinkisbu fondi biex dan il-wirt storiku jkun jista’ jiġi rrestawrat ħalli l-ġenerazzjonijiet futuri jkollhom l-opportunità li jgawdu l-patrimonju ta’ missirijietna. Il-pjan għal Palazz ta’ San Anton imur id f’id mal-ħidma kbira li l-Kunsill ta’ Ħal Balzan wettaq bl-għajnuna ta’ fondi Ewropej biex jiġġenera l-qalba ta’ dan ir-raħal storiku kif ukoll biex jiżviluppa heritage trail li għandu jwassal għal żieda fin-numru ta’ turisti fl-akwati u b’hekk il-wirt storiku u kulturali fiż-żona jikkontribwixxi għar-riġenerazzjoni kummerċjali u ekonomika.